b"\n_START_ARTICLE_\nHip\xc3\xb2stasi (filosofia)\n_START_PARAGRAPH_\nHip\xc3\xb2stasi en filosofia \xc3\xa9s el fet d'atribuir a paraules o pensaments la qualitat de subst\xc3\xa0ncia sin\xc3\xb3 d'exist\xc3\xa8ncia f\xc3\xadsica que no necess\xc3\xa0riament tenen. S\xc3\xb3n hip\xc3\xb2stasis paradigm\xc3\xa0tiques sant, Sant\xc3\xadssima Trinitat, inconscient, blau, verd i tots els colors o Satan._NEWLINE_El fenomen troba el seu origen en la problem\xc3\xa0tica descrita per Plat\xc3\xb3, que cercava una explicaci\xc3\xb3 per qu\xc3\xa8, per exemple, l'home pot anomenar colors tant diferents tots \xc2\xabblaves\xc2\xbb o objectes de formes for\xc3\xa7a diferents tots \xc2\xabcadira\xc2\xbb sense con\xc3\xa8ixer \xc2\xabel\xc2\xbb blau, o \xc2\xabla\xc2\xbb cadira. Constataci\xc3\xb3 que el duu a postular la realitat d'una vida prenatal i la immortalitat de l'\xc3\xa0nima, de tal manera que, a la caverna (del mite), tothom hauria vist \xc2\xabel blau\xc2\xbb, la \xc2\xabblavitat\xc2\xbb o la \xc2\xabcadira\xc2\xbb absoluta. Per resoldre el seu problema sem\xc3\xa0ntic Plat\xc3\xb3 va rec\xc3\xb3rrer a conceptes com la immortalitat de l'\xc3\xa0nima, una vida prenatal, aix\xc3\xad com una vida post-natal a la qual l'home nom\xc3\xa9s veu les ombres canviants de les ess\xc3\xa8ncies vistes anteriorment i la nost\xc3\xa0lgia de tornar, despr\xc3\xa9s de la mort, al m\xc3\xb3n perfecte de les ess\xc3\xa8ncies._NEWLINE_El problema de la hip\xc3\xb2stasi es veu tamb\xc3\xa9 en mirar a la confusi\xc3\xb3 que hi ha entre el fet que coses o esdeveniments poden \xc3\xa9sser dolents (o inconscients o bons), sense que necess\xc3\xa0riament el \xc2\xabdolent\xc2\xbb, (o l'\xc2\xabinconscient\xc2\xbb de la psicoan\xc3\xa0lisi o el \xc2\xabbo\xc2\xbb) ha de ser una entitat activa, una mena d'homuncle o de principi actiu. La possibilitat gramatical de transformar un adjectiu en substantiu no permet de concloure apod\xc3\xadcticament l'exist\xc3\xa8ncia activa del substantiu derivat. La confusi\xc3\xb3 \xc3\xa9s una conseq\xc3\xbc\xc3\xa8ncia de la polis\xc3\xa8mia del verb \xc2\xab\xc3\xa9sser\xc2\xbb._NEWLINE_La idea de Plat\xc3\xb3 va inspirar for\xc3\xa7a els fil\xc3\xb2sofs neoplat\xc3\xb2nics durant els primers segles del cristianisme. La natura de l'exist\xc3\xa8ncia o de la subst\xc3\xa0ncia de la Sant\xc3\xadssima Trinitat, per exemple, va ser un tema major del Primer Concili de Constantinoble el 381 al qual es cercava una soluci\xc3\xb3 a un problema cr\xc3\xb2nic de sem\xc3\xa0ntica que no havia pogut resoldre's al Primer Concili de Nicea (325): tenim tres paraules (D\xc3\xa9u, l'Esperit i Jes\xc3\xbas), doncs segons la teoria (neo)plat\xc3\xb2nica, cal que hi ha tres subst\xc3\xa0ncies puix que hi ha tres paraules que no s\xc3\xb3n sin\xc3\xb2nims, i de l'altre costat, aix\xc3\xb2 contradiu el principi del monoteisme. El concili va decretar una soluci\xc3\xb3 i els que no l'acceptaven van rebre l'anatema._NEWLINE_Hip\xc3\xb2stasi t\xc3\xa9 en l\xe2\x80\x99actualitat un sentit metaf\xc3\xb2ric i fins i tot pejoratiu, sobretot en el seu derivat \xc2\xabhipostatitzar\xc2\xbb, en el sentit de donar personalitat o substancialitat a quelcom que nom\xc3\xa9s pot tenir-la en sentit impropi. Etimol\xc3\xb2gicament prov\xc3\xa9 del grec antic \xe1\xbd\x91\xcf\x80\xcf\x8c\xcf\x83\xcf\x84\xce\xb1\xcf\x83\xce\xb9\xcf\x82 (subst\xc3\xa0ncia) de \xe1\xbd\x91\xcf\x80\xcf\x8c (=sub) i \xcf\x83\xcf\x84\xce\xb1\xcf\x83\xce\xb9\xcf\x82 (=acci\xc3\xb3 de posar, posici\xc3\xb3), i aix\xc3\xad \xc3\xa9s sin\xc3\xb2nim del llat\xc3\xad substantia."